KYK: Fyn lyn tussen verneuk en slimstreke | Netwerk24
07 Augustus 2019 06:11
Baie is gesê sedert Beauden Barrett se onsportiewe gedrag teen Suid-Afrika in die tweede ronde van die Rugbykampioenskap, met sommiges wat selfs dink die All Black-losskakel is 'n "skelm".
Beauden Barrett gesels met sy kaptein Kieran Read voor daardie skop teen die Bokke. Foto: Getty Images
Barrett het in die toets teen die Springbokke in Wellington 'n paar meter "gesteel" voor 'n skop pale toe. Hy het met sy voet die bal nader aan die doelpale getik toe die skeidsregter sy rug op hom draai.
Daar was oor die jare heen 'n klomp gevalle waar die gees van die spel oortree is, sommige erger as ander. Die fyn lyn tussen onsportiewe gedrag en verneukery bly deurlopend 'n gesprekspunt.
Die grootste skandaal is sekerlik die Tom Williams/Dean Richards "bloodgate"-voorval van 2009. Die Harlequins-vleuel is deur Richards, direkteur van die klub, opdrag gegee om 'n bloedkapsule stukkend te byt en sodoende Nick Evans toe te laat om terug te keer na die veld as 'n plaasvervanger. Williams is vir 12 maande geskors, terwyl Richards 'n skorsing van drie jaar ontvang het.
Die spel word deesdae danksy televisiekameras met 'n valkoog dopgehou en dit wil voorkom asof dit makliker geword het om "verneukers" vas te trek, maar die realiteit is dat daar sommige dinge is waarmee spanne al jare lank wegkom.
Die onderstaande video kyk na voorvalle van blatante verneukery, asook gevalle wat onthou sal word vir erg onsportiewe gedrag.
Meer oor: Bokke | Beauden Barrett | Toetsrugby | Springbokke | All Blacks | Wêreldbekerrugby | Curriebeker